Cilët njerëz janë të lumtur?
Sipas një studimi të ri, njerëzit e lumtur jetojnë më gjatë.
Njerëzit e lumtur thuhet se e shijojnë më shumë jetën dhe një studim i ri arrin në përfundimin se ata mund të jetojnë më gjatë. Në studimin shumëvjeçar mbi plakjen u përfshinë rreth 4 mijë njerëz në Britani. Studjuesi kryesor Andrew Steptoe i Universitetit të Londrës shpjegon se në një ditë të veçantë pjesëmarrësit në studim i pyetën se si ndjeheshin. Gjatë 5 vjetëve të kohëzgjatjes së studimit, shkencëtarët vunë re se disa nga pjesëmarrësit vdiqën. Në fakt, njerëzit më të lumtur kishin 35 për qind shanse më pak të vdisnin se ata më pak të lumtur. Në ndryshim nga studime të mëparshme, pjesëmarrësit në këtë studim u pyetën se si ndjeheshin në ato momente. Në studime të mëparshme zakonisht shtrohej pyetja “si jeni ndjerë gjatë javës së kaluar?” Por studjuesi Steptoe thotë se sipas psikologëve njerëzit zakonisht nuk i përgjigjen mirë kësaj pyetjeje . Në të njëjtën kohë që pjesëmarrësit në studim i përgjigjeshin pyetjeve se si ndjeheshin, atyre ju mor edhe një mostër e pështymës. Studjuesit kanë në plan t’i analizojnë mostrat për praninë e mundshme të hormonit “kortizol” që lidhet me stresin, për të parë në se ekziston një lidhje midis stresit dhe jetëgjatësisë. Studjuesi Andrew Steptoe dhe bashkautorja Jane Wardle i bënë të njohura përfundimet e tyre në revistën shkencore “Punimet e Akademisë Kombëtare të Shkencave”.